Document ID: 32014R0543

EUROPA-PARLAMENTETS OG RÅDETS FORORDNING (EU) Nr. 543/2014
af 15. maj 2014
om ændring af Rådets afgørelse 2005/681/RIA om oprettelse af Det Europæiske Politiakademi (Cepol)
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 87, stk. 2, litra b),
under henvisning til initiativ fra Belgien, Bulgarien, Den Tjekkiske Republik, Tyskland, Estland, Grækenland, Spanien, Frankrig, Kroatien, Italien, Cypern, Letland, Litauen, Luxembourg, Ungarn, Malta, Nederlandene, Østrig, Polen, Portugal, Rumænien, Slovenien, Slovakiet, Finland og Sverige,
efter fremsendelse af udkast til lovgivningsmæssig retsakt til de nationale parlamenter,
efter den almindelige lovgivningsprocedure (1), og
ud fra følgende betragtninger:
(1)
Ifølge artikel 4 i Rådets afgørelse 2005/681/RIA (2) har Cepol hjemsted i Bramshill, Det Forenede Kongerige.
(2)
Ved skrivelse af 12. december 2012 og 8. februar 2013 underrettede Det Forenede Kongerige Cepol om, at det uanset bestemmelserne i artikel 4 i afgørelse 2005/681/RIA ensidigt havde besluttet, at det ikke længere ønskede at være hjemsted for Cepol. Ud over at være hjemsted for Cepol er Bramshill også nationalt hjemsted for politiuddannelsen ved det nationale agentur for en forbedret politiindsats (National Policing Improvement Agency), som Det Forenede Kongerige har besluttet at erstatte med et nyt politiakademi, som skal have et andet hjemsted. Det Forenede Kongerige havde derfor besluttet at lukke det nationale hjemsted for politiuddannelse i Bramshill og sælge det som følge af de dermed forbundne høje omkostninger og manglen på en alternativ forretningsmodel for drift af hjemstedet. I lyset af forpligtelserne i traktaten om Den Europæiske Union (TEU) til loyalt samarbejde, særligt de i artikel 4 TEU fastsatte forpligtelser, bør Unionen og dens medlemsstater bistå hinanden ved opretholdelsen af Cepols operationelle aktiviteter. Med henblik herpå skal Det Forenede Kongerige sikre Cepol en gnidningsløs overgang til dets nye hjemsted, uden at det får negativ indvirkning på Cepols almindelige budget.
(3)
På baggrund af den fælles overenskomst, som repræsentanterne for medlemsstaternes regeringer nåede til enighed om den 8. oktober 2013, og behovet for at bevare Cepols status som uafhængigt EU-agentur bør der træffes foranstaltninger, hvorefter Cepol skal have hjemsted i Budapest, så snart det flyttes fra Bramshill. Disse foranstaltninger bør indarbejdes i afgørelse 2005/681/RIA.
(4)
På baggrund af den retlige ramme, der følger af Lissabontraktatens ikrafttræden, er det nødvendigt at revidere afgørelse 2005/681/RIA og samtidig sikre Cepols status som uafhængigt EU-organ.
(5)
Afgørelse 2005/681/RIA bør derfor ændres i overensstemmelse hermed.
(6)
Før Cepol indleder sin operationelle fase på det nye hjemsted, bør der indgås en hjemstedsaftale i henhold til de fastlagte procedurer.
(7)
I medfør af artikel 3 og artikel 4a, stk. 1, i protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til TEU og til traktaten om Den Europæiske Unions funktionsmåde (TEUF), har Det Forenede Kongerige og Irland meddelt, at de ønsker at deltage i vedtagelsen og anvendelsen af denne forordning.
(8)
I medfør af artikel 1 og 2 i protokol nr. 22 om Danmarks stilling, der er knyttet som bilag til TEU og til TEUF, deltager Danmark ikke i vedtagelsen af denne forordning, som ikke er bindende for og ikke finder anvendelse i Danmark.
(9)
I lyset af det presserende behov for oprettelse af det nye hjemsted for Cepol, bør denne forordning træde i kraft på dagen for offentliggørelsen -
VEDTAGET DENNE FORORDNING:
Artikel 1
Afgørelse 2005/681/RIA ændres således:
1)
Artikel 4 affattes således:
"Artikel 4
Hjemsted
Cepol har hjemsted i Budapest, Ungarn."
2)
Følgende artikel indsættes:
"Artikel 21a
Revision
Den 30. november 2015 forelægger Kommissionen en rapport om effektiviteten af denne afgørelse, idet der tages hensyn til behovet for at sikre Cepols status som uafhængigt EU-agentur. Rapporten ledsages om nødvendigt af et lovgivningsforslag om ændring af denne afgørelse efter en grundig cost-benefit-analyse og konsekvensanalyse.".
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. september 2014.
Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
Udfærdiget i Bruxelles, den 15. maj 2014.

Labels: 10
18
15
4